Document ID: 32013D0417

DECIZIA DE PUNERE ÎN APLICARE A COMISIEI
din 31 iulie 2013
de modificare a anexei III la Directiva 2002/99/CE a Consiliului de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman în ceea ce privește adăugarea unui tratament în vederea eliminării anumitor riscuri de sănătate animală pe care le prezintă carnea
[notificat cu numărul C(2013) 4853]
(Text cu relevanță pentru SEE)
(2013/417/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 11,
întrucât:
(1)
Directiva 2002/99/CE stabilește normele generale de sănătate animală care reglementează producția, transformarea și distribuția produselor de origine animală în Uniune, inclusiv introducerea acestora în Uniune din țări terțe.
(2)
Articolul 4 din Directiva 2002/99/CE prevede că statele membre pot să autorizeze, în anumite condiții, producția, transformarea și distribuția produselor de origine animală care provin dintr-un teritoriu sau dintr-o parte a unui teritoriu care face obiectul unor restricții de sănătate animală. Anexa III la directiva menționată cuprinde un tabel care enumeră tratamentele care pot fi aplicate produselor de origine animală pentru eliminarea riscurilor de sănătate animală pe care le prezintă carnea și laptele. Tratamentele menționate sunt conforme tratamentelor recomandate în cadrul capitolelor relevante din Codul sanitar pentru animale terestre al Organizației Mondiale pentru Sănătatea Animalelor (Codul OIE pentru animale terestre).
(3)
În capitolul privind febra aftoasă din Codul OIE pentru animale terestre, a fost inclus un tratament care asigură inactivarea virusului febrei aftoase în carne.
(4)
Prin urmare, acest tratament ar trebui inclus în lista tratamentelor din tabelul cuprins în anexa III la Directiva 2002/99/CE ca tratament eficient pentru eliminarea riscului de a transmite febra aftoasă prin carne.
(5)
În plus, în limba engleză, referința la „sheep and goat plague” din tabelul cuprins în anexa III la Directiva 2002/99/CE ar trebui înlocuită cu „peste des petits ruminants” (pesta micilor rumegătoare), pentru a reflecta denumirea oficială a bolii, astfel cum apare în Codul OIE pentru animalele terestre. În continuare, numărul „1” din titlul tabelului ar trebui eliminat, iar mențiunea „CARNE” din fața tratamentelor pentru lapte ar trebui înlocuită cu „LAPTE”.
(6)
Prin urmare, anexa III la Directiva 2002/99/CE trebuie modificată în consecință.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa III la Directiva 2002/99/CE se înlocuiește cu anexa la prezenta directivă.
Articolul 2
Prezenta decizie se adresează statelor membre.
Adoptată la Bruxelles, 31 iulie 2013.

Labels: 0
17
6